Document ID: 32011R0059
Publication Date: 2011-01-25

Content:
REGOLAMENT TAL-KUMMISSJONI (UE) Nru 59/2011
tal-25 ta’ Jannar 2011
li jiftaħ u jipprovdi għall-amministrazzjoni tal-kwoti tariffarji tal-Unjoni għall-inbejjed li joriġinaw fir-Repubblika tas-Serbja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b'mod partikolari l-Artikolu 144(1), b'rabta mal-Artikolu 4 tiegħu,
Billi:
(1)
Il-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tas-Serba, min-naħa l-oħra (minn hawn ’il quddiem imsejjaħ “il-Ftehim ta’ Stabbilizzazzjoni u Assoċjazzjoni”), iffirmat fid-29 ta’ April 2008, jinsab fil-proċess ta’ ratifika.
(2)
Il-Ftehim Interim dwar il-kummerċ u materji relatati mal-kummerċ bejn il-Komunità Ewropea, minn naħa waħda, u r Repubblika tas-Serbja min-naħa l-oħra (2) (minn hawn ’il quddiem imsejjaħ il-“Ftehim Interim”), approvat bid-Deċiżjoni tal-Kunsill 2010/36/KE (3) tad-29 ta’ April 2008, jistipula l-implimentazzjoni bikrija tad-dispożizzjonijiet tal-Ftehim ta’ Stabbilizzazzjoni u Assoċjazzjoni dwar il-kummerċ u l-materji relatati mal-kummerċ.
(3)
Il-Ftehim Interim u l-Ftehim ta’ Stabbilizzazzjoni u Assoċjazzjoni jistipulaw li l-inbejjed li joriġinaw fis-Serbja jistgħu jiġu importati fl-Unjoni Ewropea, fil-limiti tal-kwoti tariffarji tal-Unjoni, u bil-kondizzjoni li l-ebda sussidji fuq l-esportazzjoni ma għandhom jitħallsu għall-esportazzjonijiet ta’ dawn il-kwantitajiet mis-Serbja, b’rata ta’ dazju żero.
(4)
Il-Kummissjoni għandha tadotta miżuri ta’ implimentazzjoni għall-ftuħ u l-amministrazzjoni ta’ dawk il-kwoti tariffarji tal-Unjoni.
(5)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju (4), stabbilixxa r-regoli amministrattivi għall-kwoti tariffarji mfassla biex jintużaw skont l-ordni kronoloġika tad-dati tal-approvazzjoni tad-dikjarazzjonijiet doganali.
(6)
Għandha tingħata attenzjoni partikolari biex ikun żgurat li l-importaturi kollha tal-Unjoni jkollhom aċċess ugwali u kontinwu għall-kwoti tariffarji u li jkun applikat bla waqfien id-dazju b’rata żero għall-importazzjonijiet kollha tal-prodotti konċernati fl-Istati Membri sakemm il-kwoti huma eżawriti. Sabiex tkun żgurata l-effiċjenza ta’ amministrazzjoni komuni għal dawk il-kwoti, ma għandhiex tkun ostakolata l-awtorizzazzjoni lill-Istati Membri biex dawn jiġbdu l-kwantitajiet neċessarji mill-volumi tal-kwoti u li jikkorispondu għall-importazzjonijiet attwali. Il-Komunikazzjoni bejn l-Istati Membri u l-Kummissjoni, safejn ikun possibbli għandha ssir permezz tat-trażmissjoni elettronika.
(7)
Dan ir-Regolament għandu japplika mill-1 ta’ Frar 2010, id-data tad-dħul fis-seħħ tal-Ftehim Interim u għandu jkompli japplika wara d-data tad-dħul fis-seħħ tal-Ftehim ta’ Stabbilizzazzjoni u Assoċjazzjoni.
(8)
Il-miżuri stipulati f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni għas-Swieq Agrikoli,
ADOTTAT DAN IR-REGOLAMENT:
Artikolu 1
1. B’dan infetħet kwota tariffarja tal-importazzjoni b’dazju doganali b’rata żero għall-inbejjed importati fl-Unjoni Ewropea u li joriġinaw fir-Repubblika tas-Serbja kif stabbilit fl-Anness.
2. Id-dazju b’rata żero hija applikata soġġett għall-kundizzjonijiet li ġejjin:
(a)
L-inbejjed importati għandhom ikunu akkumpanjati minn prova tal-oriġini kif stipulat fil-Protokoll 2 tal-Ftehim Interim u tal-Ftehim ta’ Stabbilizzazzjoni u Assoċjazzjoni;
(b)
l-inbejjed importati ma għandhomx jibbenefikaw minn sussidji fuq l-esportazzjoni
Artikolu 2
Il-kwota tarffarja msemmija fl-Artikolu 1 għandha tkun amministrata mill-Kummissjoni f’konformità mal-Artikoli 308a, 308b u 308c tar-Regolament (KEE) Nru 2454/93.
Artikolu 3
L-Istati Membri u l-Kummissjoni għandhom jikkooperaw mill-qrib biex jiżguraw konformità ma’ dan ir-Regolament.
Artikolu 4
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Frar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta’ Jannar 2011.

Metadata:
Eurovoc Level 1 Categories: 100147
100157
100161
Eurovoc Level 2 Categories: 100277
100283
100192
100256
100282
100194
Eurovoc Level 3 Categories: 2519
4690
122
8278
914
5017
11
All Eurovoc Categories: 161
2771
4713
5892